b'\n_START_ARTICLE_\nRagnhild Berstad\n_START_SECTION_\nBiografi\n_START_PARAGRAPH_\nRagnhild Berstad tok f\xc3\xb8rst utdannelse som gitarl\xc3\xa6rer. Etter \xc3\xa5 ha arbeidet i flere \xc3\xa5r som gitarist og musikkpedagog, startet hun p\xc3\xa5 et studium i musikkteori ved Universitetet i Oslo. Der traff hun Lasse Thoresen og Olav Anton Thommessen ved Norges musikkh\xc3\xb8gskole, som oppmuntret henne til \xc3\xa5 arbeide videre med komposisjon. Da hun ble uteksaminert i 1997 var hun allerede en etablert komponist, tatt opp i Norsk Komponistforening. Hennes f\xc3\xb8rste bidrag til en CD-utgivelse kom med verket Verto, komponert i 1992, som ble utgitt p\xc3\xa5 CD-en Definitely Pling-Plong (1995)._NEWLINE_Berstad blander alltid elektroniske og akustiske instrumenter, fordi hun mener at de to lydbildene komplementerer hverandre. Hun har uttalt at all hennes musikk begynner med lytting; at hun begynner med en veldig intuitiv prosess, men deretter utfordrer det intuitive materialet med hjelpemidler som logaritmer, kalkulator og millimeterpapir. Ofte velger hun latinske titler p\xc3\xa5 verkene sine fordi spr\xc3\xa5ket ikke er bundet til en bestemt nasjon, men kan regnes som alles spr\xc3\xa5k._NEWLINE_Berstads musikk v\xc3\xa6rt fremf\xc3\xb8rt p\xc3\xa5 en rekke musikkfestivaler i inn- og utland, blant annet ISCM Verdensmusikkdagene 1997 i Seoul med verket Respiro,  Ultimafestivalen 1999 med verket Toreuma, Focus! 1998 i New York, Bourges festival for elektroakustisk musikk i Frankrike, Internasjonal Rostrum i Paris og Numus i Aarhus._NEWLINE_For verket Emutatio, skrevet til EBUs markering av tusen\xc3\xa5rsskiftet, mottok hun i 2001 Edvard-prisen. Samme \xc3\xa5r ble hun tildelt Statens garantiinntekt for kunstnere, og i 2008 fikk hun Arne Nordheims komponistpris._NEWLINE_Til Oslo Internasjonale Kirkemusikkfestival 2012 stilte Berstad med et nyskrevet Requiem som ble fremf\xc3\xb8rt av Det Norske Solistkor og Oslo Camerata._NEWLINE_H\xc3\xb8sten 2014 ble verket Cardinem urframf\xc3\xb8rt av Klangforum Wien p\xc3\xa5 Ultimafestivalen i Oslo. Verket er bestilt av Klangforum Wien til deres Giacinto Scelsi Revisited-prosjekt. Verket ble samme h\xc3\xb8st framf\xc3\xb8rt p\xc3\xa5 Transart-festivalen i Bolzano og ved Dresdner Festival der Zeitgen\xc3\xb6ssischen Musik.'